Παρέμβαση εισαγγελέα για την άδεια οπλοφορίας του Σαββίδη και τη μη σύλληψή του

Διπλή προκαταρκτική εξέταση ζητά ο εισαγγελέας πρωτοδικών Θεσσαλονίκης για τον Ιβάν Σαββίδη.

Όπως μετέδωσε πριν από λίγο ο τηλεοπτικός σταθμός ΣΚΑΙ, η πρώτη αφορά την άδεια οπλοφορίας, πως δηλαδή ενώ ο εισαγγελέας έκανε αρνητική γνωμοδότηση, ο Δ/ντης Ασφαλείας Θεσσαλονίκης υπέγραψε και έδωσε την έγκριση για την οπλοφορία και η δεύτερή έχει να κάνει με το γιατί δεν έγινε η σύλληψη εντός του αυτοφώρου.

Σε ότι αφορά την άδεια οπλοφορίας όπως έγινε γνωστό, ο εισαγγελέας, με έγγραφό του στις 17 Αυγούστου του περασμένου έτους και απαντώντας σε προηγούμενο έγγραφο του Τμήματος Όπλων και Εκρηκτικών της Κρατικής Ασφάλειας, είχε γνωμοδοτήσει αρνητικά στην αίτηση χορήγησης άδειας οπλοφορίας στον ιδιοκτήτη της ΠΑΕ ΠΑΟΚ, κρίνοντας ότι δεν συντρέχουν ιδιαίτερα σοβαροί λόγοι προς τούτο, με δεδομένο ότι ο επιχειρηματίας διαθέτει προσωπική φρουρά.

Αξίζει να σημειωθεί ότι για την έγκριση της άδειας οπλοφορίας απαιτείται η θετική εισήγηση του αστυνομικού διευθυντή και ενός ψυχολόγου. Σύμφωνα με τη νομοθεσία, η γνωμάτευση του εισαγγελέα ζητείται μεν, αλλά δεν είναι δεσμευτική.